**KUNSTHØGSKOLEN I OSLO  
DOKTORGRADSPROGRAMMET**

**Informasjon til stipendiater og veiledere**

**Perioden etter sluttbedømmelsen og frem mot disputas**

Her omtales sentrale punkt fra forskriften<https://lovdata.no/dokument/SF/forskrift/2018-02-06-177>

**1. Bedømmelseskomiteens innstilling**

§15-2:

Bedømmelseskomiteen avgir en begrunnet innstilling hvorvidt doktorgradsresultatet er verdig til å forsvares for doktorgraden. Alle deler av den innleverte eller fremviste dokumentasjonen skal omtales ut fra kriteriene i § 11-1. Innstillingen bør ha en drøftende form og avsluttes med en klar konklusjon om resultatet skal godkjennes eller ikke. Eventuelle dissenser eller individuelle uttalelser skal inngå i innstillingen, og de skal være begrunnet.

Bedømmelseskomiteens innstilling stiles til Kunsthøgskolen.

Komiteens innstilling skal foreligge senest innen tre (3) måneder etter at komiteen har fått alle deler av doktorgradsresultatet til vurdering.

Det betyr at komiteen leverer sin innstilling senest 3 måneder etter dato for sluttbedømmelsen.

**2. Kandidatens kommentarer til bedømmelseskomiteens innstilling**

§15-2:

Komiteens innstilling oversendes Kunsthøgskolen som forelegger denne for kandidaten. Kandidaten gis en frist på ti (10) arbeidsdager til å fremme skriftlige merknader til innstillingen. Hvis kandidaten ikke ønsker å fremme merknader, skal Kunsthøgskolen snarest underrettes skriftlig om dette.

Kandidatens eventuelle merknader skal sendes Kunsthøgskolen. Kunsthøgskolen fatter vedtak i saken, jf. § 16.

Når komiteen har innlevert sin rapport gjennomgås den av programansvarlig og forskningsadministrasjonen, deretter sendes den til kandidaten. Du har da ifølge forskriften inntil 10 virkedager på deg til å kommentere rapporten.

Vennligst merk at dine eventuelle kommentarer er til Kunsthøgskolen, og ikke til bedømmelseskomiteen.

**3. Errata, retting av formelle feil**

§15-3:

Et innlevert eller presentert kunstnerisk doktorgradsresultat kan ikke endres eller trekkes tilbake før det er endelig avgjort om det er verdig til å forsvares for doktorgraden.

Kandidaten kan likevel etter innlevering eller presentasjon søke om tillatelse til å rette formelle feil i doktorgradsresultatet. Søknaden skal vedlegges en fullstendig oversikt over de feil (errata) som ønskes rettet. Søknad om retting av formelle feil må leveres senest fire (4) uker før komiteens frist for avlevering av innstilling, og det kan bare skje én gang.

Du kan sende en søknad til forskningsadministrasjonen om å få godkjent en errata liste. Din søknad vurderes først av programansvarlig, deretter sender forskningsadministrasjonen den videre til komiteen. Merk at fristen for errata er senest fire uker før komiteen skal levere sin innstilling. Det betyr at fristen er 2 måneder etter dato for sluttbedømmelsen.

Du kan bla. finne eksempel på hvordan errata-liste kan settes opp her:

<https://www.hf.uio.no/english/research/phd/thesis-evaluation/evaluation/erratalist.html>

**Offentliggjøring og arkivering av det kunstneriske doktorgradsresultat**

§ 18-1.Krav om offentliggjøring

Det kunstneriske doktorgradsresultatet skal offentliggjøres.

Kandidaten skal levere en kortfattet skriftlig oppsummering eller fremstilling av doktorgradsresultatet på engelsk og norsk, eventuelt også på annet språk hvis dette er benyttet i hele eller deler av arbeidet. Fremstillingen skal offentliggjøres.

§ 18-2.Tilgjengelighet

Doktorgradsresultatet skal være offentlig tilgjengelig senest to (2) uker før dato for offentlig forsvar. Materialet gjøres tilgjengelig i den form det ble innlevert til bedømmelse, jf. § 15-1.

Doktorgradsresultatet skal arkiveres i et varig format.

Det kan ikke legges restriksjoner på offentliggjøring av det kunstneriske doktorgradsresultatet med unntak av en på forhånd avtalt utsettelse av datoen for offentliggjøring. Slik utsettelse kan finne sted for at Kunsthøgskolen og eventuelt ekstern part som helt eller delvis har finansiert doktorgradsutdanningen, skal kunne ta stilling til eventuell patentering eller lignende. Ekstern part kan ikke stille krav om at hele eller deler av doktorgradsresultatet ikke skal kunne offentliggjøres, jf. § 6.

Ved publisering eller offentliggjøring skal kandidaten følge gjeldende retningslinjer for kreditering av institusjoner. Hovedregelen er at en institusjon skal oppgis dersom den har gitt et nødvendig og vesentlig bidrag til eller grunnlag for det offentliggjorte arbeidet. Også andre institusjoner skal oppgis dersom disse i hvert enkelt tilfelle tilfredsstiller kravet til medvirkning.

Merk at hele ditt doktorgradsresultat skal være offentlig tilgjengelig, og at du må arkivere hele doktorgradsresultat ditt i KHIODA/Cristin, senest 2 uker før disputas/ offentlig forsvar.

Ta kontakt med biblioteket som kan bistå deg. Epost: [vitenarkiv@khio.no](mailto:vitenarkiv@khio.no)

**Offentlig forsvar (disputas)**

§19:

Offentlig forsvar av det kunstneriske doktorgradsresultatet skal finne sted innen to (2) måneder etter at Kunsthøgskolen har funnet arbeidet verdig til å forsvares.

Tid og sted for det offentlige forsvaret skal kunngjøres minst ti (10) arbeidsdager før det avholdes.

Den komiteen som opprinnelig har bedømt doktorgradsresultatet, bedømmer også det offentlige forsvaret. Det offentlige forsvaret skjer på engelsk eller norsk med mindre Kunsthøgskolen godkjenner et annet språk.

Det skal normalt være to opponenter. De to opponentene skal være medlemmer av komiteen og utpekes av Kunsthøgskolen.

Disputasen ledes av den Kunsthøgskolen bemyndiger. Den som leder disputasen, gjør rede for innlevering og bedømmelse av doktorgradsresultatet. Deretter redegjør doktoranden for hensikten med og resultatet av doktorgradsarbeidet. Førsteopponenten innleder opposisjonen og andreopponenten avslutter opposisjonen. Kunsthøgskolen kan eventuelt fastsette en annen oppgavefordeling mellom opponentene og mellom doktoranden og førsteopponenten. Etter at begge opponenter har avsluttet sin opposisjon, gis de øvrige tilstedeværende anledning til å kommentere ex auditorio. En av opponentene avrunder opposisjonen, og disputasleder avslutter disputasen (jf. UHRs anbefalte veiledning om bedømmelse av norske doktorgrader).

Bedømmelseskomiteen avgir innstilling til Kunsthøgskolen der den gjør rede for hvordan den har vurdert forsvaret av doktorgradsresultatet. Innstillingen skal konkludere med om disputasen anbefales godkjent eller ikke godkjent. Innstillingen skal begrunnes dersom disputasen vurderes som ikke godkjent.

Ta kontakt med kommunikasjonsteamet på Kunsthøgskolen slik at de kan bistå med å sende ut informasjon i nyhetsbrev, på nettside mm.

Forskningsadministrasjonen lager en enkel info poster som henges opp på skolen og dør inn til auditoriet. Den henges opp ca. 5-7 dager i forkant av disputas.

**Doktorgradsmiddag**

Dette er ikke noe Kunsthøgskolen er involvert i da kandidater ikke kan benytte av stipendiatmidlene til å dekke dette, men mange kandidater vil selvsagt feire begivenheten. Et tips dersom du vil ha en doktorgradsmiddag, og vil invitere komiteen, så må/bør de inviteres i god tid, slik at de har mulighet til å takke ja, og ikke allerede har booket hjemreise / flyavgang.

Forskningsadministrasjonen kan gjerne bistå deg og videresende din invitasjon til komiteen, evt. kan din veileder sende til komiteen på vegne av deg.

**Fremdriftsplan for en doktorgradsstipendiat (normal progresjon)**

|  |  |  |  |
| --- | --- | --- | --- |
| **Frist** | **Hva** | **Ansvar** | **Hvordan** |
| 38 md | (senest 2 md etter sluttbedømmelse)  Søknad om errata | Stipendiat |  |
| 39 md | (senest 3 md etter sluttbedømmelse) Bedømmelseskomiteens innstilling | Bedømmelseskomiteen |  |
| 39,5 md | (senest 10 arbeidsdager etter innstilling) Stipendiatens merknader til innstillingen | Stipendiat |  |
|  | Vedtak om at doktorgradsarbeidet er verdig til forsvar | Kunsthøgskolen |  |
|  | (senest 2 uker før offentlig forsvar)  Offentlig tilgjengeliggjøring av doktorgradsresulatet + arkivering i et varig format (KHIODA) | Stipendiaten |  |
|  | (senest 2 md etter vedtak: verdig til forsvar)  Disputas | Stipendiat |  |